钦定古今图书集成/明伦汇编/宫闱典/第134卷 > 王安
## 钦定古今图书集成/明伦汇编/宫闱典/第134卷 > 王安

按《明外史宦官传》：“安，雄县人。为内侍，出冯保名下。万
历二十二年，陈矩荐于帝，命为皇长子伴读。时郑贵
妃谋易树子，数使人摭皇长子过。安善调护，贵妃无
所得。比太子立久，而东宫有梃击事，贵妃心惧。安属
草劝太子下令旨，释群臣疑，以安贵妃，帝乃悦。光宗
即位，擢司礼秉笔太监，遇之甚厚。安信用其客中书”
汪文言。文言使安言于帝，行诸善政，发帑金济边，起
用直臣邹元标、王德完等，中外翕然称贤。大学士刘
一燝、给事中杨涟、御史左光斗等皆重之。初，西宫李
选侍怙宠凌熹宗生母王才人，安内忿不平。及光宗
崩，选侍与心腹阉李进忠等谋，挟皇长子自重。安发
其谋于涟，涟即偕一燝等入临。安绐选侍抱皇长子
出，择吉即位。选侍无所挟，不得已移别宫。宫帏大定。
熹宗心德之，言无不纳。安为人刚直而疏，又善病，不
能数见帝。魏忠贤始进，自结于安名下。魏朝朝日夕
誉忠贤，安信之。及安怒朝与忠贤争客氏也，勒朝退，
安势遂孤。忠贤、客氏日得志，心忌安。天启元年五月，
帝命安掌司礼监。安辞，客氏劝帝从其请，与忠贤谋
杀之。忠贤犹豫未忍。客氏曰：“尔我孰若西李，而欲遗
患耶？”忠贤意乃决。嗾给事中霍维华论安，降充南海
子净军，而以刘朝为南海子提督，使杀安。刘朝者，李
选侍私阉，故以移宫盗库下狱宥出者。既至，绝安食，
安窃取篱落中芦菔啖之，三日犹不死，乃扑杀之。安
死三年，忠贤遂诬东林诸人与安结党，兴大狱，清流
之祸烈矣。庄烈帝立赐祠额曰《昭忠》。